ခြွိုင်ႏသန်ꩻရေꩻ

### ခြွိုင်ႏသန်ꩻခရာႏ ဟောဝ်လွောက်ꩻနာႏ
နီလိုꩻသီးအတွက်တာႏ ကလိုႏအပ်ငါႏ အခရာႏနဝ်ꩻ ခြွိုင်ႏသန်ꩻမုꩻ ပြန်ႏမာႏရေꩻဒျာႏသွူ၊ အုံဟောဝ်ခြွိုင်ႏသန်ꩻမꩻ လွေꩻနွောင်ꩻသဲင်ꩻနွောင်ꩻ ထိုမ်ႏကျံႏနွောင်ꩻဆွူ၊ ခြွိုင်ႏသန်ꩻမꩻ ခွုမ်မာꩻနွောင်ꩻ၊ ခွုမ်မာꩻနွောင်ꩻမꩻ ထာꩻမာꩻထွာ၊ ထာꩻမာꩻမီႏထွာမꩻတဲ့ ကီꩻပွာꩻ၊ မီႏကီꩻပွာꩻမꩻတဲ့ သုခချံꩻသာႏဗာႏ၊ ပွိုးနဝ်ꩻမꩻ နီဗွေႏဘုရာꩻ လိင်ꩻဟော်ꩻသေꩻဗာႏ "အာရောဂျံ ပရမံ လာဘံ"နှဲးနဝ်ꩻဆွူ။ အဓိပ္ပာယ်ႏနဝ်ꩻ မီႏခြွိုင်ႏသန်ꩻနဝ်ꩻ ထွာလပ်မျတ်လပ်တန်တပါꩻ ရိုꩻနှဲးနဝ်ꩻဆွူ။ လိုꩻဗား လိုꩻဆာ လိုꩻမော့ꩻရောႏဂါႏ စိမ်စွဉ်ႏစားနဝ်ꩻဖုံႏတဲ့ ဗိုန်ပီတွမ်ႏလိုꩻသီအကျောင်ꩻ လောကနီတိဆရာႏ ရိုꩻသေꩻခါꩻဒျာႏဆွူ။ လိုꩻဆော့လိုꩻဆာယိုနောဝ်ꩻ ခွုမ်မာꩻထိုမ်ႏကျံႏနွောင်ꩻတောဝ်း နှဲးလိုꩻဟောဝ်တဲင် ဗိုန်ပီတွမ်ႏလိုꩻသီဝင်ꩻရိုꩻဗာႏ နှဲးနောဝ်ꩻဆွူ။
ထာꩻဆာရောႏဂါႏကရိုꩻလဲ့ ခါးလားကမော့ꩻ ကထွာယို မီႏကာႏကွယ်ႏရဲးကင်ꩻဆီꩻသေꩻခါꩻနဝ်ꩻ ဟောဝ်လဲဉ်း ရောႏဂါႏမီႏထွာမꩻ မီႏမော့ꩻလွဉ်မꩻ ကုယာလွံꩻလာꩻဖေႏနောဝ်ꩻသွူ။ ထာꩻဆာရောႏဂါႏ မော့ꩻထွူထွာထွူမꩻ မီႏကုယာလွံꩻလာꩻနဝ်ꩻ ရွဉ်လဲ့လို့၊ လိုꩻလဲ့ပင်ႏပန်ꩻ ထွာဒါႏနှဲးနဝ်ꩻသွူ။ ထာꩻဆာရောႏဂါႏ ဝွေႏတနာဖုံႏ ယံထွာဗာႏမွုန်းတောဝ်းတဲင် ရဲးဆီꩻကာႏကွယ်ႏကရိုꩻလဲ့ ခြွိုင်ႏသန်ꩻရေꩻခရာႏဖုံႏ မီႏသေနေနေမꩻ၊ သေနာႏဒျာႏကရိုꩻလဲ့ လွောက်ꩻနာႏကံကျင်ꩻလွေꩻမꩻ ထာꩻဆာရောႏဂါႏ ထွာဗာႏတောဝ်း၊ ထွာနွောင်ꩻတောဝ်းဆွူ။ ခြွိုင်ႏသန်ꩻရေꩻကရိုꩻနောဝ်ꩻ (၁) အုံအောဝ်ႏလွေꩻသဲင်ꩻမုꩻ (၂) ကွဉ်ကꩻရုံႏဗုဲင်မုꩻ (၃) အံႏအွꩻမုꩻ စိမ်စွဉ်ႏစားနဝ်ꩻဖုံႏ သေႏချာႏတဲပ်နဲပ် စင်ႏကြယ်ႏသန်ꩻပြန်ꩻထာꩻနောဝ်ꩻ ထွာခြွိုင်ႏသန်ꩻရေꩻသွူ။ ပွိုးနဝ်ꩻမꩻ ခြွိုင်ႏသန်ꩻရေꩻ ယံကထွာတဲင် အံႏအွꩻကွဉ်ကꩻ အုံအောဝ်ႏနယ်ꩻခရာႏ တဲမ်းနယ်ဗာႏနှဲးယိုဆွူ။
### အံႏအွꩻမီႏဒါႏ ခြွိုင်ႏသန်ꩻဒွါႏ
ထာꩻအံႏထာꩻအွꩻယိုနဝ်ꩻ အရေꩻတန်လဲဉ်းဝင်ꩻဆွူ၊ အံႏအွꩻမီႏဒါႏမꩻ ထွာအာႏထွာရဲင်ꩻ၊ အာႏမီႏအောဝ်ႏနဝ်ꩻမꩻလဲ့ ခြွိုင်ႏသန်ꩻရေꩻထွာ၊ မီႏခြွိုင်ႏသန်ꩻမꩻလဲ့ ခွုမ်မာꩻထိုမ်ႏကျံႏထာꩻ လꩻနွောင်ꩻဆွူ။ ပွိုးနောဝ်ꩻမꩻ ထာꩻအံႏထာꩻအွꩻယိုနောဝ်ꩻ အောဝ်ႏလိုႏမာꩻဟောဝ် ဖျင်ဟောဝ်ထွူတဲင် အံႏအွꩻလွေꩻဗာႏဆွူ။
ထာꩻအံႏယိုနဝ်ꩻ အံႏကွို့ꩻငါႏလဲ့ တဟောဝ်တောဝ်း၊ မီႏအံႏအာ အံႏကွို့ꩻငါႏနဝ်ꩻ အဆာႏတကေႏဒါႏတောဝ်း၊ အဆာႏတကေႏနွောင်ꩻတောဝ်းတဲင် စင်းထွာလွဉ်ဒါႏ ဟို့ꩻဆာခြေ့၊ ဟို့ꩻဗွေ၊ ဟို့ꩻတအွောင်ႏကစ ပတ်သဲစ်တွမ်ႏ ဟို့ꩻရောႏဂါႏဖုံႏနဝ်ꩻဆွူ။
အဆာႏအာဟာရယိုနဝ်ꩻ အံႏဆေ့ꩻငါႏလဲ့ တဟောဝ်တောဝ်းနေနေဆွူ၊ မီႏအံႏဆေ့ꩻငါႏနဝ်ꩻ အာႏရဲင်ꩻသွီႏယာႏ တထွာနွောင်ꩻ(တောဝ်း)တဲင် ရောႏဂါႏကုဲင်းထွာဒါႏဆွူ၊ ပွိုးနောဝ်ꩻမꩻ ထာꩻအံႏထာꩻအွꩻယိုနဝ်ꩻ (၁) အံႏသွော့အချိန်ႏမဲဉ်ႏဉ်ႏ (၂) တွမ်ႏအံႏစောက်စဲက်မွုန်းတဝ်း (၃) အံႏထွူအဆာႏအဟာရလဲ့ အုံပဆားပသာႏဒွိုန်းက၊ တွမ်ႏမာꩻစွဉ်ႏမွုန်းတောဝ်းထာꩻမာꩻ၊ ဒွိုႏသွတ်ꩻမဲဉ်ႏဉ်ႏ အံႏအွꩻလွံꩻလွံꩻလျားလျားဗာႏဆွူ။
ဖွိုင်ꩻဝန်ႏဖုံႏ စောမောင်းဒေါင်ဖုံႏ စိမ်စွဉ်ႏအခြွိုင်းအခြောဝ်းဖုံႏလဲ့ ပသေစင်င်ထွူမꩻ ဒွိုႏသော့ꩻသွတ်ꩻသော့ꩻ အံႏသော့ꩻဗာႏဆွူ။
ခါးလားကအံႏဒဲဉ်အတွင်ꩻလဲ့ စူတွမ်ႏဖြောင်းနဝ်ꩻ ပသေဟွာႏပေါက်ဖြူစင်င်ဗာႏ၊ အံႏအွꩻမီႏထွူဆွူလဲ့ ပသေဟွာႏ ပေါက်ဖြူစင်င်ဗာႏဆွူ၊ စူသွတ်ꩻလဲ့ အွဉ်ႏဗာႏဒွိုတ်ꩻစင်င်ဗာႏစူ။
ဒဲဉ်ခွꩻဟန်ႏအိုခွꩻ ဒဲဉ်ဆော့ ဟန်ႏအိုဆော့ဖုံႏလဲ့ အဆာႏတကေႏတောဝ်း၊ ထွာဒါႏ တလီꩻဆာတဲင် တွမ်ႏအံႏအာမွုန်းတောဝ်း၊ နွုမ်ꩻသူႏနွုမ်ꩻဆျာႏ ထာꩻအံႏဖုံႏတဲ့ အံႏဗာႏတောဝ်း၊ နွုမ်ꩻသူႏနွုမ်ꩻသေင်ထာꩻမျိုꩻနောဝ်ꩻ ထောက်ꩻထိုꩻညာꩻညာꩻဗာႏဆွူ။ ဒဲဉ်ဟန်ႏ အဆော့အခွꩻဖုံႏယို မီႏမဲဉ်အံႏကရိုꩻလဲ့ မာꩻလွံꩻမာꩻလျားဒွိုန်းကမꩻ ကွဲးအံႏအွꩻဗာႏဆွူ၊ ဖီးထူꩻ လောဝ် စိမ်စွဉ်ႏထာꩻသားဗွို့ꩻ ထာꩻအွꩻထာꩻအံႏမျိုꩻယိုလဲ့ အွꩻအံႏဗာႏတောဝ်းဆွူ။
မီႏအံႏ အဆာႏအာဟာရနောဝ်ꩻ အံႏမျောဝ်ႏ ကဒီႏ ကဒူစူꩻထံဗာႏတောဝ်း၊ အွꩻအံႏနဲစ်မွိုင်ဗာႏတောဝ်းထာꩻ၊ အံႏစုဲင်အောက်ꩻက်ꩻပဲစ်ꩻပဲစ်ꩻ၊ ခံႏစာꩻအရသာႏ အွꩻအံႏယွယွသာႏသာႏဗာႏ၊ နဝ်ꩻမꩻ အဆာႏကေႏခြီယိုꩻ၊ ထွာနွောင်ꩻလꩻ သွီႏယာႏအာႏရဲင်ꩻဆွူ။
တငါလဲ့ ပွစ်ပသေသုက်သင်ႏဗာႏစွုမ်ႏနီꩻနီꩻ၊ ပွစ်ပသေတွမ်ႏတသာႏငါလဲ့ အောဝ်ႏလꩻဒျာႏဆွူ၊ အံႏအွꩻထွူ မီႏပွစ်ပသေသုက်သင်ႏတောဝ်းတငါနဝ်ꩻ ကုဲင်းထွာဒါႏ တငါသေ့ꩻတဲင် အခိင်ႏအရွယ်ႏတတွိုႏတောဝ်းဒွိုန်း တငါကုဲးအော့ꩻထိုꩻမွိုင်၊ ကုဲးဖြားယိုꩻဒါႏဆွူ။
ထီလဲ့ အွꩻဖေႏဗာႏအာအာ၊ ကွဲးတွော့ꩻ ထီအွꩻနဝ်ꩻ ခါဟဝ်ဝ် စဲစ်ကြောင်းင်းထွူမꩻအွꩻဗာႏ၊ ထီနောဝ်ꩻ အွꩻထီလွံꩻတရိုꩻတောဝ်း၊ အွꩻထီလွံꩻခွꩻတရိုꩻတောဝ်းနဝ်ꩻ ဟောဝ်လွိုငါႏဝင်ꩻဆွူ၊ ပွိုးထာꩻမှဲꩻတဲင် ထီကိုနောဝ်ꩻ သေ့ꩻထာꩻသားပေႏဖြီဖုံႏ ကုဲင်းပါဒါႏ၊ မီႏအွꩻဗာႏမိရိုꩻလဲ့ ကုဲးထွာဒါႏ ရောႏဂါႏအမျိုꩻမျိုꩻ၊ ငွဉ်ꩻပူႏကစဖုံႏနောဝ်ꩻဆွူ။ ထီယိုနဝ်ꩻ အံႏထွူအဆာႏအာဟာရမꩻ ကွဲးအွꩻဗာႏ၊ အွꩻညီꩻသွိုရော်ꩻဗာႏတောဝ်း တွမ်ႏအဆာႏအာဟာရဖုံႏဆွူ။ အံႏဒဲဉ်တွင်ꩻ မီႏအွꩻရော်ꩻထီခွꩻနောဝ်ꩻ အဆာႏတကေႏတောဝ်း၊ ရောႏဂါႏကုဲးထွာဒါႏဆွူ၊ မီႏမဲဉ်အွꩻရော်ꩻထီနောဝ်ꩻ အွꩻဗာႏဒျာႏ ထီလွံꩻနော။
ထာꩻအံႏထာꩻအွꩻယိုနဝ်ꩻ အောဝ်ႏလိုႏငါႏ ကြောင်းဗွဉ်ႏသန်ꩻပြန်ꩻစင်ႏကြယ်ႏဆွူ၊ မီႏဝွေႏဝက်ငါႏနောဝ်ꩻ ထွာယိုꩻဒါႏ ရောႏဂါႏဝွေႏတနာႏ ထာꩻအွိုထာꩻဆာ၊ နီပအိုဝ်ႏသီးလိုꩻမျိုꩻနောဝ်ꩻ ထာꩻအံႏထာꩻအွꩻဖုံႏယို အံႏအွꩻပရီႏပရာႏငါႏဆွူ၊ ဆိုမ်ႏပေႏ တဆူပေႏဖုံႏ မောင်းဒေါင်ဖုံႏ အသုံꩻပျုထွူ တလဲင်ႏချင်ꩻ ပသေစွဉ်ႏတောဝ်းတဲင် နှဲးမွူးရောဝ်ꩻနီꩻတဲ့ ထောင်းတဗော့ꩻ၊ ကွယ်တဗော့ꩻစူꩻဒျာႏဖုံႏဆွူ၊ ပွိုးနောဝ်ꩻမꩻ နီနာꩻပအိုဝ်ႏရပ်ရာႏကိုနောဝ်ꩻ ထာꩻဆာရောႏဂါႏ ထွာအာငါႏသွူ။
### ကွဉ်ကꩻသန်ꩻပြန်ꩻ ထွာခြွိုင်ႏသန်ꩻ
အကွဉ်အကꩻယိုနဝ်ꩻ လိုꩻပုဂ္ဂိုလ်ႏတွက်တာႏ အရေꩻတန်ငါႏသွူ၊ တဖြာꩻတွမ်ႏတဖြာꩻ ဆွိုက်ဆန်ႏလို့ဝင်ꩻနောဝ်ꩻ ဝင်ꩻထွားအကွဉ်အကꩻနဝ်ꩻမꩻ ဝင်ꩻဆွိုက်ဆန်ႏဒေါ့ꩻရီဒါႏဆွူ၊ ခွမ်ꩻလာꩻမီႏဟောဝ် မီႏကြောင်းဗွဉ်ႏမꩻ ဝင်ꩻမဲဉ်စွော့တက်၊ ဝင်ꩻမဲဉ်ဒေါ့ꩻရီဒေါ့ꩻတောႏ၊ ဝင်ꩻမိဉ်ကွိုက်ꩻပေါင်ꩻ၊ လွေꩻညီꩻသဲင်ꩻသွို အထွာဒါႏ နှဲးနောဝ်ꩻသွူ။
ကွဲးတွော့ꩻ ယိုနောဝ်ꩻ ယံကခြွိုင်ႏသန်ꩻတဲင် ကွဉ်ကꩻဗာႏဖြယ်ဖုံႏ၊ ကတ္တီႏပါႏဖုံႏ သက်ကလတ်ဖုံႏ တရိုꩻတောဝ်းနေနေ၊ ကွဉ်ကꩻဒျာႏငါ ပိတ်ဗန်ႏသျာႏလိန်ႏ အကျံꩻစားရုမ်ꩻလဲ့ ပေါႏကြောင်းဗွဉ်ႏစင်ႏကြယ်ႏနောဝ်ꩻ ထွာဒျာႏခြွိုင်ႏသန်ꩻရေꩻဆွူ၊ အကွဉ်အကꩻမီႏဒါႏနဝ်ꩻမꩻ ထွာခြွိုင်ႏသန်ꩻရေꩻသွူ။ လွောက်ꩻထွေလွဉ်ꩻ ရာႏသီႏဥတုတဲင် ကွဉ်ကꩻဗာႏ၊ ထာꩻခွꩻချိန်ႏဝခါတွင်ꩻနောဝ်ꩻ ကွဉ်ကꩻဗာႏလွံꩻလွံꩻ၊ ခွမ်ꩻလာꩻဒွုန်န်ဆွူ။ မီႏတွိုႏထာꩻလျားချိန်ႏနောဝ်ꩻ ကွဉ်ကꩻဗာႏဗွိုဗွို၊ ခွမ်ꩻလာꩻအရျူႏစား အရောင်းစားနောဝ်ꩻသွူ။
နီပအိုဝ်ႏယဟန်ႏနဝ်ꩻ မီႏလျားရိုꩻလဲ့ ဗွောင်ႏဒျာႏအဆဲင်ႏတဲင် အုံလီꩻဒါႏထာꩻဆွူ၊ အုံလီꩻအောဝ်ႏလီꩻထာꩻနောဝ်ꩻ ကုဲးထွာဒါႏ ထာꩻဆာ၊ ကုဲးမော့ꩻဒါႏရောႏဂါႏ၊ ဟို့ꩻဆာခြေ့၊ နာမက်ဟုက်တီဗီ၊ ဆာသယ်ႏထာꩻ၊ နမိုးနီးယား အသွုန်ႏယော့ꩻ၊ အခွꩻဗာႏဆော့ရောႏဂါႏစားနောဝ်ꩻဖုံႏသွူ၊ ပွိုးနောဝ်ꩻမꩻ ဆဲင်ꩻခွမ်ꩻလာꩻဖုံႏနောဝ်ꩻ ဗွောင်ႏဗာႏတောဝ်း၊ အုံလီꩻအောဝ်ႏလီꩻဗာႏတောဝ်းဆွူ၊ မီႏလျားငါႏရိုꩻလဲ့ ကွဉ်ကꩻသေꩻဗာႏ ခွမ်ꩻလာꩻအဗွိုစားဖုံႏနောဝ်ꩻသွူ။
မီႏကွဉ်ကꩻထွူခွမ်ꩻလာꩻလဲ့ ငတ်ꩻနီꩻတပေါက် ပဆျူႏဗာႏ၊ ပဆျူႏထွူ အွဉ်ႏလိုဗာႏသဲင်င်၊ ခွမ်ꩻလာꩻစောဝ်ႏနောဝ်ꩻ ကွဉ်ကꩻဗာႏတဝ်း၊ မီႏကွဉ်ကꩻနဝ်ꩻ ထွာဒါႏထာꩻဆာ၊ မော့ꩻဒါႏရောႏဂါႏသွူ။
နီပအိုဝ်ႏယဟန်ႏနောဝ်ꩻ ကွဉ်ကꩻဆွူခွမ်ꩻလာꩻလဲ့ သေပဆျူႏဒါႏတောဝ်း၊ ကွဉ်ပဲစ်ꩻကꩻပဲစ်ꩻဗော့ꩻနှဲးနောဝ်ꩻတဲင် နွုမ်ꩻသေင်နွုမ်ꩻသူႏ နွုမ်ꩻဆျာႏ၊ အောဝ်ႏအုံဗော့ꩻဒျာႏ ဝွေႏဝွေႏဝက်က်ဆွူ၊ မီႏကွဉ်ကꩻ ခွမ်ꩻလာꩻနွုမ်ꩻသူႏနွုမ်ꩻဆျာႏဖုံႏလဲ့နောဝ်ꩻ၊ ခွမ်ꩻလာꩻခြူႏခြီႏဒွုန်ဖုံႏလဲ့နောဝ်ꩻ သွူႏသာႏဖုံႏ ဗွို့ꩻဒါႏအောဝ်ႏဒါႏ၊ သွူႏသာႏဖုံႏမီႏအောဝ်ႏနဝ်ꩻ ထွာဒါႏ နာႏဟွေႏနာႏပသꩻဖုံႏဆွူ၊ ကထွာအီဒါႏ ထာꩻဆာရောႏဂါႏ သေ့ꩻထာꩻသားဖုံႏတဲ့ ကုဲးအောဝ်ႏအုံခိုႏလွဉ်ꩻဒါႏ ထာꩻနွုမ်ꩻသူႏနွုမ်ꩻဆျာႏထျꩻ၊ ခွမ်ꩻလာꩻဝွေႏဝက် အလောင်းအခါႏဖုံႏနောဝ်ꩻသွူ။
ဆဲင်ꩻကွဉ်ꩻခွမ်ꩻလာꩻ မီႏဝွေႏဝက်နဝ်ꩻ ဝင်ꩻလဲ့ တမဲဉ်စွော့ꩻတောဝ်း၊ တမဲဉ်မာꩻသွꩻတောဝ်းဆွူ၊ သွꩻခွဆေ့ꩻဒါႏ၊ ခွမ်ꩻလာꩻတဟောဝ်တောဝ်းရိုꩻစွဉ်ႏလဲ့ မီႏစင်ႏကြယ်ႏ မီႏကြောင်းဗွဉ်ႏနောဝ်ꩻ ခြွိုင်ႏသန်ꩻရေꩻလဲ့ထွာ၊ ဝင်ꩻလဲ့ နေးရေꩻရိုႏသေႏ ထွာဒါႏနှဲးနောဝ်ꩻသွူ။
ခင်ႏဖါႏလဲ့ အောဝ်ႏလိုႏဖြေꩻထိုမ်းဒျာႏ၊ ခင်ႏဖါႏယို မိဉ်ႏတထိုမ်းတောဝ်းနောဝ်ꩻ သေ့ꩻထာဖုံႏ ကုဲးဗွို့ꩻပူꩻအဲင်ႏဒါႏ ခင်ႏခိုႏခင်ႏယာꩻ ခင်ႏလောင်ꩻဖုံႏတဲင် ထွာဒါႏထာꩻဆာ၊ ထာꩻဆူႏထာꩻနာႏ အကျူအရုဲင်အမျိုꩻမျိုꩻဖု့ႏလဲ့ ဆော့ꩻဖြဲ့ꩻဒါႏ၊ ခင်ႏမီႏခွꩻရိုꩻလဲ့ ဟို့ꩻတအွောင်ႏ ဟို့ꩻဆာခြေ့ဒါႏ။ (ကွဲးတွော့ꩻ ကထွာအီဒါႏ အကျွားအဝေါဝ် အငိုꩻတန်စား ခင်ႏဖါႏဗွတ်ကစဖုံႏနောဝ်ꩻ နီနာꩻဆင်ꩻရယ်ꩻသားထာꩻလိုပ်ꩻသား တလိုႏဖြေꩻထိုမ်းတောဝ်း၊ ဟောဝ်ဆင်ႏချင်ႏလွဒျာႏ)။ ဝင်ꩻလိုꩻမျိုꩻလောင်ႏလင်သီး မီႏထီႏလဲ့ ကဲ့ꩻရဲ့ꩻဒါႏ၊ သဲ့ꩻသွမ်ꩻဒါႏ၊ ပွိုးနောဝ်ꩻမꩻ ခြွိုင်ႏသန်ꩻရေꩻလဲ့ ယံကထွာ၊ ဝင်ꩻသဲ့ꩻသွမ်ꩻမုꩻလဲ့ ဖေႏကလွစ်နောဝ်ꩻ အောဝ်ႏလိုႏထိုမ်းဒျာႏခင်ႏဖါႏသွူ။
### အုံအောဝ်ႏသန်ꩻပြန်ꩻ- ယံခြွိုင်ႏသန်ꩻ
ယံကခြွိုင်ႏသန်ꩻ အုံဒါႏအောဝ်ႏဒါႏကရိုꩻနဝ်ꩻ ခင်ႏလမ်းအုံ၊ လမ်းပါႏဖုံႏ လမ်းသောင်လမ်းထျꩻဖုံႏ ယံစင်ႏကြယ်ႏ ယံကကြေင်းတဲင် ဖွစ်ꩻဖျိုးခွုမ်မာꩻသေႏဗာႏနောဝ်ꩻဆွူ၊ ထာꩻအီႏမွူး သေင်ႏမွူးထာꩻပုံဖုံႏ၊ ထီတဗော့ꩻလီးတဗော့ꩻလဲ့ꩻဖုံႏ တအောဝ်ႏဗာႏမွိုန်းတောဝ်းတဲင် ဖျိုးဝင်သေႏသေႏဗာႏဆွူ၊ ထီအုံႏ ထီအောင် ထီခြောင် မောင်းရောင်ꩻဖုံႏလဲ့ တွမ်ႏလမ်းနောဝ်ꩻ အွဉ်ႏဗာႏ မာꩻဗာႏရမ်းညာꩻညာꩻ၊ ထာꩻအီႏထာꩻဝွေႏစားနောဝ်ꩻဖုံႏနောဝ်ꩻ တခြေ့တကျင် ဖီးထူꩻသေ့ꩻသားဖုံႏ ကုဲးအုံခိုႏသော့ꩻဒါႏတဲင် မီႏခံႏဗာႏ အအဲင်ႏအစီꩻနောဝ်ꩻ ထွာဒါႏရောႏဂါႏ၊ ထွာဒါႏ ထာဆာဆွူ။
လမ်းကရိုꩻလဲ့ မာꩻဗာႏနေး တွမ်ႏပတဲင်ပေါက်သွူ၊ ပတဲင်ပေါက်နောဝ်ꩻ အွဉ်ႏဗွောင်သေႏဗာႏ၊ ယံဖေႏယာကခိုးသော့ꩻ၊ မွူးရောင်ႏ ကနွို့သော့ꩻလꩻလမ်းကို၊ တလီꩻလဲ့ ဖေႏကသုဲင်သော့ꩻလꩻနဝ်ꩻဆွူ၊ တလီꩻမီႏနွို့လꩻ မွူးရောင်ႏမီႏတောက်လꩻနောဝ်ꩻမꩻ သေ့ꩻထာꩻသားဖုံႏယို ထိုꩻဖင်းကွင်ႏ (ကျောင်ႏ)ထိုꩻဒါႏဆွူ၊ ပတဲင်ပေါက်နောဝ်ꩻ ဗွောင်စောဝ်းဝ်းဗာႏထွူတဲင် ပေ့ꩻထွိုင်ꩻချာယင်းစောဝ်းဝ်း၊ ခါးလားမွူးအီႏပြေ့ꩻတပြေ့ꩻအခိင်ႏနောဝ်ꩻသွူ။
လမ်းကိုလဲ့ ယံဖေႏကကြောင်းဗွဉ်ႏ၊ ကကြေင်းသျင်ꩻလျင်ꩻ ဖွစ်ꩻဖျိုးဗာႏစွုမ်ႏနီꩻနီꩻဆွူ၊ ဆေႏလိတ်မွဖုံႏ အကွို့ꩻအကꩻဖုံႏလဲ့ ထောက်ꩻထိုꩻညာꩻညာꩻဗာႏ၊ ထီအဲင်ႏ ဆွေႏအင်ႏဖုံႏတဲ့ ပသေဗာႏစွုမ်ႏနီꩻနီꩻ။
တခြိုꩻထာလေင်ꩻဖုံႏရိုꩻလဲ့ အခင်ႏလမ်းတွမ်ႏအခင်ႏလမ်းနဝ်ꩻ အွဉ်ႏခြပ်သိမ်ꩻဆယ်ꩻဗာႏဟောဝ်ဝ်၊ မီႏထွားတဲင်ခါ ယံဖေႏကဖုဲင်ႏမဲ့ဖုဲင်ႏထွား၊ ကဖုဲင်ႏအခင်ႏလမ်းနောဝ်ꩻ မာꩻသျင်ꩻင်လျင်ꩻင်ꩻ၊ အွဉ်ႏကြောင်းင်းဗွဉ်ႏဉ်ႏ စင်ႏင်ႏကြယ်ႏယ်ႏဗာႏသွူ။
ထာꩻအီႏထာꩻစျꩻ မီႏလိုင်ꩻတဲင်ခါ မီႏတရေ့ဗာႏမိနောဝ်ꩻ ထွာဒါႏရောႏဂါႏ အသွုန်ႏသိုႏယော့ꩻ၊ ရောႏဂါႏနာမက်ဟုက်၊ ရောႏဂါႏသꩻအင်ချစားနောဝ်ꩻဖုံႏသွူ။
ခင်ႏလမ်းဗေင်ႏမီဖုံႏလဲ့ နွုတ်ꩻနီꩻတပတ် အွဉ်ႏလိုချင်ဗာႏယာ၊ နဝ်ꩻမꩻ သာႏသွူႏသံꩻဖုံႏ ထိုꩻမားနွောင်ꩻတဲင် အုံအောဝ်ႏခြွိုင်ႏသန်ꩻဒါႏဆွူ၊ ခင်ႏလမ်းဗေင်ႏ အဒို့ꩻအဒါ အပီဖုံႏနောဝ်ꩻတဲ့ ပဆျူႏဗာႏကြောင်းင်စင်င်၊ မွဉ်ပီမွဉ်ဆဲင်ꩻ ချင်ႏထောင်ႏဖုံႏတဲ့ နှဲးနောဝ်ꩻနေနေဆွူ၊ မီႏပဆျူႏထွူ ဗေင်ႏစင်ႏင်ကြယ်ႏယ်ႏနောဝ်ꩻ ထာꩻနွုမ်ꩻဟေ့ꩻနွုမ်ꩻကုဲ ထာꩻနွုမ်ꩻသူႏနွုမ်ꩻဆျာႏလဲ့ တတရေ့ꩻဗာႏတဝ်း၊ ဗေင်ႏထာꩻလဲ့အွီႏ၊ ရောႏဂါႏလဲ့ကင်ꩻ ထွာနှဲးနောဝ်ꩻဆွူ၊ ပေါႏအီႏဗေင်ႏသွူရိုꩻလဲ့ တဆွိုင်ဖွစ်ꩻဖျိုး ဒို့ꩻဒါဟောဝ်ဝ်ဒွိုန်းကမꩻ ကွဲးဗေင်ႏသော့ꩻဗာႏသွူ၊ အခန်ꩻလုက်ꩻနောဝ်ꩻလဲ့ မာꩻသျင်ꩻင်ꩻဗာႏ၊ သွုန်ႏသꩻဖေႏကစွူ ဖေႏကသျင်ꩻနောဝ်ꩻ အောဝ်ႏလိုႏမွဉ်ႏဟောဝ်ဒျာႏ အခင်ႏလမ်းဗေင်ႏဖုံႏသွူ။
နီနမ်းခန္ဓာႏ (ခန်ႏထာႏ)တွက်တာႏလဲ့ အောဝ်ႏလိုႏကြောင်းဗွဉ်ႏဒျာႏတဲင် လူးဗာႏထီတနီꩻတလဲင်ႏ အချိန်ႏမဲဉ်ႏမဲဉ်ႏ၊ စူမီႏခင်ႏမီႏဖုံႏလဲ့ ရုဲင်ꩻကျာႏရိပ်ꩻထိုꩻဗာႏဆွူ၊ ကလူꩻလဲ့ ခွတ်ꩻဗာႏပနီꩻနီꩻ၊ လိုꩻမူႏဖုံႏ ယဟန်ႏနဝ်ꩻ တသေခြွတ်ꩻဒါႏတောဝ်း အကလူꩻ၊ အွဉ်ႏတဖွူတဖါဒါႏထာꩻ၊ ပွိုးနဝ်ꩻမꩻ အကလူꩻလွꩻစျꩻဖုံႏနောဝ်ꩻ ဒဲဉ်ကိုဟန်ႏကိုလဲ့ အောဝ်ႏမော့ꩻဗာႏ၊ ထီဖွိုင်ꩻနေင်းဝန်ႏကိုလဲ့ အောဝ်ႏသော့ꩻဒျာႏ၊ ဗေင်ႏမီထာꩻမီႏထွိုင်ႏသွူရိုꩻလဲ့ ခြွတ်ꩻဗာႏကတူႏ၊ မွဉ်းဖျင်ဟောဝ်နီနမ်းနောဝ်ꩻ နီလိုꩻစွုမ်ႏဖြာꩻ ဒီဟောဝ်သေနန်းလွဒျာႏဆွူ၊ အကွဉ်အကꩻ နီႏဆဲင်ꩻခွမ်ꩻလေင်ꩻခွမ်ꩻလာꩻဖုံႏလဲ့ အွဉ်ႏသို့သပြာပြီ တငီႏတငါဗာႏတောဝ်းထာꩻ၊ တုပ်ခေါက်သေႏချောင်းသေႏချာႏထွူတဲင် အွဉ်ႏခြပ်ဟောဝ်ဝ်ဗာႏ၊ လိုꩻမူႏနီႏ လိုꩻခိုကွဉ်ꩻ တျိုႏဖုံႏယိုနောဝ်ꩻ လမ်းငါတစန်ꩻလောင်း လမ်းကို ထိဉ်ႏမွေခင်ႏလမ်း ထာꩻဆေင်ႏထာꩻတန်ꩻလောင်းဖုံႏနောဝ်ꩻ ဒီဟောဝ်အွဉ်ႏလို အွဉ်ႏချင်ထိုတောဝ်းနော။
မေႏဖါႏလဲ့ မာꩻသျင်ꩻင်ꩻ မာꩻကြေင်းင်းဗာႏ၊ ဖွိုင်ႏဝန်ႏစောမောင်းဒေါင်ဖုံႏလဲ့ ပွစ်ပသေ စင်င်ထွူမꩻ ဒွိုႏသွတ်ꩻသော့ꩻ အွꩻအံႏသော့ꩻ ယုံꩻကွယ် ဝွေါ့သွေအီဗာႏ၊ ဒဲဉ်ဟန်ႏ အကင်အသက်ဖုံႏနောဝ်ꩻ အွဉ်ႏကုဲဗာႏတောဝ်း၊ အံႏလဲ့ တအံႏဗာႏတောဝ်း၊ မီႏအွဉ်ႏကုဲသေꩻနောဝ်ꩻ ဖီးထူꩻလောဝ်ထွိုင်းယူးဖုံႏ လိုင်ႏဟိုမ်တဲင် မီႏအံႏဗာႏမိနောဝ်ꩻ ထွာဒါႏရောႏဂါႏဝွေႏတနာႏဆွူ၊ ထာꩻအွꩻထာꩻအ့ႏဖုံႏကရိုꩻလဲ့ ဖေႏကလွစ် ထာꩻသားနဝ်ꩻ အွဉ်ႏဒို့ꩻသေꩻခါꩻနေးဗာႏ၊ သေင်ႏရောင်ꩻသေင်ႏရာႏ အမိဉ်ဖူးလွဉ်ꩻဖုံႏ၊ အစော့ꩻအလာႏသေင်ဖုံႏနဝ်ꩻ အံႏဗာႏတောဝ်း၊ ဒွိုႏသွတ်ꩻဗာႏတောဝ်း၊ ဒဲဉ်နောဝ်ꩻ ဒွိုႏထေ့ထေ့ အံႏလွံꩻလွံꩻဗာႏ။
မီႏလွောက်ꩻနာႏလွဉ်ꩻနှဲးယိုမꩻ ပြန်ႏမာႏရေꩻဟောဝ်၊ ခြွိုင်ႏသန်ꩻရေꩻထွာနွောင်ꩻဆွူ၊ အုံပရီႏပရာႏ၊ အောဝ်ႏပရီႏပရာႏထာꩻနောဝ်ꩻ ခြွိုင်ႏသန်ꩻရေꩻလဲ့ တထွာတောဝ်း၊ ဝင်ꩻလိုꩻမျိုꩻလောင်ႏလင်ဖုံႏ မီႏထီႏလဲ့ ကဲ့ꩻရဲ့ꩻသဲ့ꩻသွမ်ꩻဒါႏသွူ။ ပွိုးနဝ်ꩻမꩻ နီပအိုဝ်ႏသီးနဝ်ꩻ လိုꩻမျိုꩻအဆင်းအရန်းထို လိုꩻမျိုꩻတမျိုꩻ ယံကထွာယို ကျိုꩻစာꩻအုံအောဝ်ႏလွေꩻဗာႏသွူ။
ကဏ္ဍ:ခြွိုင်ႏသန်ꩻတာႏ

### အာႏကွိုꩻ